Pendelaars gestrand ná betogers paaie versperVerkeer op die N14 naby Diepsloot weens ‘n betoging in die gebied. Foto: Twitter via @_ArriveAlive Inwoners van die informele nedersetting het verskeie paaie met bande wat aan die brand gesteek is, draagbare toilette en klippe versper. Die paaie wat geraak word sluit die N14-snelweg rondom Diepsloot, die R511, die R114 en die R55 in. Taxi’s en ander vorms van openbare vervoer kon glad nie in die gebied beweeg nie en talle pendelaars is gestrand en kon nie werk toe gaan. Hoofsupt. Wayne Minnaar, woordvoerder van die Johannesburgse metropolisie, het gesê die inwoners eis glo dat elektrisiteit aan hulle verskaf word. Volgens Minnaar is die betoging nie gewelddadig nie, maar is die polisie in die gebied om die situasie te monitor. “Die R511 is gesluit op die oostelike gedeelte tussen Sandton en Pretoria, asook die R55 en die R114,” het Minnaar gesê. “Die N14 is net voor 08:00 weer oopgestel en ons hoop dat ons binne ŉ paar ure al die paaie weer oopgestel sal hê.” Diepsloot is ŉ digbevolkte informele nedersetting wat langs die gegoede woonbuurte Dainfern en Chartwell geleë is.